b'\n_START_ARTICLE_\nAvro Lancaster\n_START_SECTION_\nHistoria\n_START_PARAGRAPH_\nLancaster kehitettiin kaksimoottorisen vuonna 1940 k\xc3\xa4ytt\xc3\xb6\xc3\xb6n otetun A. V. Roe & Company-tehtaan Tyyppi 679 eli Avro Manchester -pommikoneen pohjalta. Manchesterin 24-sylinteriset Rolls-Royce Vulture -moottorit olivat osoittautuneet teholtaan ja luotettavuudeltaan heikoiksi. Koneesta jatkokehitettiin Tyyppi 683 eli Lancaster, jossa moottoreiksi oli vaihdettu nelj\xc3\xa4 pienemp\xc3\xa4\xc3\xa4 luotettaviksi todettua Rolls-Royce Merlin X -moottoria. Merlin oli nestej\xc3\xa4\xc3\xa4dytteinen v-moottori ja k\xc3\xa4yt\xc3\xb6ss\xc3\xa4 muun muassa Spitfire-h\xc3\xa4vitt\xc3\xa4j\xc3\xa4ss\xc3\xa4. Tuotantomalleihin vaihdettiin uudemmat Merlin XX -moottorit, jotka kehittiv\xc3\xa4t 1\xc2\xa0280 hevosvoimaa kukin. Noin 75 prosenttia Lancasterin osista oli samoja kuin Manchesterissa. Uuden moottoriratkaisun ansiosta koneen pommikuormaa ja toimintas\xc3\xa4dett\xc3\xa4 saatiin kasvatetuksi._NEWLINE_Konetyyppi \xe2\x80\x93 Lancaster B.I \xe2\x80\x93 lensi ensilentonsa 9. tammikuuta 1941. Koneen maksiminopeus oli 462\xc2\xa0km/h, ja toimintamatka (range) 2\xc2\xa0670 kilometri\xc3\xa4 t\xc3\xa4ydell\xc3\xa4 9\xc2\xa0800 litran polttoainem\xc3\xa4\xc3\xa4r\xc3\xa4ll\xc3\xa4. Varustettuna kahdeksalla suojaavalla konekiv\xc3\xa4\xc3\xa4rill\xc3\xa4 kone pystyi kantamaan 9\xc2\xa0980 kilon pommikuorman, tyypillinen kuorma oli kuitenkin noin 5\xc2\xa0500-6\xc2\xa0350 kiloa. Alkup\xc3\xa4\xc3\xa4n valmistettuihin koneisiin asennettiin alle ampuva kaksoiskonekiv\xc3\xa4\xc3\xa4ri, mutta sen periskooppit\xc3\xa4ht\xc3\xa4in osoittautui hankalak\xc3\xa4ytt\xc3\xb6iseksi y\xc3\xb6teht\xc3\xa4viss\xc3\xa4 ja aseesta luovuttiin._NEWLINE_Perusmalli osoittautui niin toimivaksi, ett\xc3\xa4 konetta jatkokehitettiin suhteellisen v\xc3\xa4h\xc3\xa4n. Tyyppiin II vaihdettiin Bristol Hercules -t\xc3\xa4htimoottorit, koska pel\xc3\xa4ttiin Merlin-moottoreille syntyv\xc3\xa4n tuotantovaikeuksia. Pelko osoittautui aiheettomaksi, ja my\xc3\xb6hemmiss\xc3\xa4 malleissa III-VII palattiin Merlineihin. Koneiden tarve oli niin suuri, ett\xc3\xa4 Avron lis\xc3\xa4ksi valmistajiksi otettiin Austin Motors, Vickers-Armstrong ja Armstrong-Whitworth. Lis\xc3\xa4ksi Kanadassa valmistettiin lisenssill\xc3\xa4 mallia X._NEWLINE_Lancaster oli ainoa RAF:n konetyyppi, joka pystyi kantamaan 4\xc2\xa0000 paunan (1\xc2\xa0815\xc2\xa0kg) pommeja. Kone pystyi kuljettamaan jopa 12\xc2\xa0000 paunan (5\xc2\xa0445\xc2\xa0kg) Tallboy-pommeja. _NEWLINE_Erikoismalli Lancaster B.IB Special oli aseistuksesta ja kaikesta v\xc3\xa4hemm\xc3\xa4n t\xc3\xa4rke\xc3\xa4st\xc3\xa4 painolastista riisuttu versio, joka kykeni kantamaan 22\xc2\xa0000 paunan (9\xc2\xa0980 kilon) Grand Slam -pommin. Koneen pommiluukkuja jouduttiin suurentamaan, jotta Grand Slam mahtui sis\xc3\xa4\xc3\xa4n.\n_START_SECTION_\nLancastereiden k\xc3\xa4ytt\xc3\xb6\n_START_PARAGRAPH_\nEnsimm\xc3\xa4inen Lancastereilla tehty pommituslento oli miinanlaskulento 3. maaliskuuta 1942. Koneita k\xc3\xa4ytettiin p\xc3\xa4\xc3\xa4asiassa massiivisiin y\xc3\xb6llisiin Saksan teollisuuslaitosten ja kaupunkien vaakapommituksiin, mutta my\xc3\xb6s joihinkin erikoisoperaatioihin. Y\xc3\xb6k\xc3\xa4yt\xc3\xb6n takia joihinkin my\xc3\xb6hempiin Lancaster-malleihin lis\xc3\xa4ttiin navigointitutka H2S, sek\xc3\xa4 per\xc3\xa4varoitintutka Monica. Saksalaiset kehittiv\xc3\xa4t \xe2\x80\x9dNaxos\xe2\x80\x9d- ja \xe2\x80\x9dFlensburg\xe2\x80\x9d-tutkailmaisimet/kohtilentolaitteet, joiden avulla h\xc3\xa4vitt\xc3\xa4j\xc3\xa4 voi etsi\xc3\xa4 pommikoneen. Lis\xc3\xa4ksi  maassa toimiviin"W\xc3\xbcrzburg" - tutkiin asennettiin vastaavia ilmaisimia, jolloin nimen\xc3\xa4 oli "Naxburg". H2S - tutkan k\xc3\xa4ytt\xc3\xb6\xc3\xa4 rajoitettiin ja Monicasta luovuttiin. Laite antoi my\xc3\xb6s v\xc3\xa4\xc3\xa4ri\xc3\xa4 h\xc3\xa4lytyksi\xc3\xa4 omista koneista._NEWLINE_Kuuluisin Lancaster-koneilla tehty operaatio oli hy\xc3\xb6kk\xc3\xa4ys kolmea Ruhrin alueen patoa vastaan. Operaatiota varten oli suunniteltu erityiset padontuhoajapommit jotka laskettiin irti nopeassa vaakalennossa. Pommit kimposivat veden pintaa pitkin eteenp\xc3\xa4in ja vajosivat veteen. Pommien oli osuttava patoon tarkkaan m\xc3\xa4\xc3\xa4r\xc3\xa4tyss\xc3\xa4 syvyydess\xc3\xa4 tehotakseen massiiviseen patomuuriin, ja t\xc3\xa4m\xc3\xa4 vaati matalalentoa muutaman kymmenen metrin korkeudessa tarkasti m\xc3\xa4\xc3\xa4r\xc3\xa4tyll\xc3\xa4 nopeudella. Kaksi kolmesta padosta tuhottiin, ja runsaasti viljelyalaa sek\xc3\xa4 t\xc3\xa4rkeit\xc3\xa4 kaivoksia ja tehtaita j\xc3\xa4i kuukaudeksi veden alle. Toinen merkitt\xc3\xa4v\xc3\xa4 teht\xc3\xa4v\xc3\xa4 oli taistelulaiva Tirpitzin upottaminen vuonna 1944._NEWLINE_Kaiken kaikkiaan Lancastereita valmistettiin 7\xc2\xa0377 kappaletta, joista 430 Kanadassa. Koneilla tehtiin yhteens\xc3\xa4 156\xc2\xa0000 pommituslentoa, joissa pudotettiin 608\xc2\xa0612 tonnia pommeja. Yli puolet koneista menetettiin - 3\xc2\xa0249 konetta lennoilla, ja 487 konetta maassa. Miehist\xc3\xb6\xc3\xa4 kaatui yli 21\xc2\xa0000 miest\xc3\xa4. Yht\xc3\xa4 tuhottua konetta vastaan pystyttiin kuitenkin pudottamaan keskim\xc3\xa4\xc3\xa4rin 132 tonnia pommeja, mik\xc3\xa4 oli oleellisesti enemm\xc3\xa4n kuin muilla Yhdistyneen kuningaskunnan ilmavoimien pommikonetyyppeill\xc3\xa4 (Halifax 56 tonnia ja Stirling 41 tonnia). Lancastereista 24 kappaletta suoritti yli sata taistelulentoa._NEWLINE_Sodan j\xc3\xa4lkeen Lancaster pysyi Kuninkaallisten ilmavoimien k\xc3\xa4yt\xc3\xb6ss\xc3\xa4 vuoteen 1954. Kanadalla oli muutamia valokuvaustiedusteluun varustettuja Lancaster X -koneita k\xc3\xa4yt\xc3\xb6ss\xc3\xa4 vuoteen 1964.\n_START_SECTION_\nAvro Lancastrian\n_START_PARAGRAPH_\nKanadassa muunnettiin vuonna 1943 seitsem\xc3\xa4n Lancaster X-pommikonetta siivilik\xc3\xa4ytt\xc3\xb6\xc3\xb6n, Trans-Canada Airlinesin matkustajakoneiksi. Koneet muistuttivat suuresti Lancastereita, ainoastaan aseistus riisuttiin, keula korvattiin pidennetyll\xc3\xa4 metallikeulalla ja pommikuiluun rakennetiin polttoaines\xc3\xa4ili\xc3\xb6t. Malli  osoittautui menestykseksi, ja sai nimen Lancastrian. Brittil\xc3\xa4iselle BOAC-lentoyhti\xc3\xb6lle muunnettiin 30 konetta matkustaja- ja rahtikoneiksi vuonna 1945. My\xc3\xb6s Yhdistyneen kuningaskunnan ilmavoimat k\xc3\xa4ytti Lancastrianeita. Berliinin saarron aikana konetyyppi osallistui ilmasiltaan: 15 polttoainekuljetuksiin muunnettua  Lancastriania lensiv\xc3\xa4t yhteens\xc3\xa4 yli 5\xc2\xa0000 rahtikeikkaa.'